יעל קראוס

יעל קראוס (נולדה ב-21 בנובמבר 1977) היא זמרת ישראלית. יעל קראוס נולדה ב-1977, גדלה בהוד השרון, ובגיל 14 עברה להתגורר בתל אביב. בגיל 18 החלה ללמוד בבית הספר למוזיקה "רימון". בגיל 20 הפכה לסולנית להקת "פרווה חמה", שאיתה הקליטה ב-1998 אלבום שהופץ באופן חופשי. לאחר מכן הצטרפה ללהקות "מטבוחה" ו-"Funkapella", שבהן הייתה חברה במקביל עד לשנת 2001, עת עברה להתגורר בארצות הברית. עוד בטרם עזיבתה הקליטה קראוס את השיר "מעיין" באלבום ההופעה של אסף אמדורסקי "לייב", וכן הקליטה קולות רקע באלבומו של עברי לידר "האנשים החדשים". בשנת 1999 פנה אליה גיא בן-שטרית והיא נעתרה לבקשתו להקליט את השיר "קרובים קרובים" לאלבום הבכורה של אינפקציה. השיר הושר בהופעה אחת בלבד בשנת 1999 בה התארחה קראוס. בארצות הברית התגוררה קראוס בקליפורניה תחילה, ולאחר מכן בניו יורק. בארצות הברית למדה קראוס מוזיקה קלאסית ומודרנית אצל המוזיקאי פרד פירת'. בשנת 2004 שבה לישראל. לאחר שובה לישראל השתתפה קראוס כזמרת ליווי במספר אלבומים, ובהם "בכיף" של להקת אינפקציה. בשנת 2005 הקימה קראוס עם נועה גולנדסקי וגיא שמי את ההרכב "נערות הליווי", שהופעותיו התאפיינו בסגנון "פקאצי". ההרכב הופיע במשך כשנתיים, ולא זכה להצלחה רבה. במקביל הופיעו קראוס וגולנדסקי בהרכב נוסף, "פאניק אנסמבל". בשנת 2007 שרה קראוס קולות רקע באלבומו השני של יוני בלוך "הרגלים רעים". שירתה בלטה בעיקר בשיר "נוף אחר". כעבור שנה השתתפה בשירה גם באלבומו השלישי של בלוך, "על מי אני עובד". האלבום כלל את הדואט "שיר אחר" של קראוס ובלוך. בתקופה זו שימשה קראוס כזמרת ליווי בהופעותיו של בלוך. עוד בשנת 2008 הקימו קראוס ונועה גולנדסקי הרכב נוסף, "בוּסה", שבו היה חבר גם מיכאל פרוסט. ההרכב הוציא בשנה זו אלבום בשם "בוסה", המורכב כולו מגרסאות כיסוי בסגנון בוסה נובה לשירים עבריים שונים. מאלבום זה התפרסמו ביצועי הלהקה לשירים "כלניות" (נתן אלתרמן ומשה וילנסקי, ביצוע מקורי שושנה דמארי) ו"דברים שרציתי לומר" (יענקל'ה רוטבליט ויהודה פוליקר, ביצוע מקורי דני בסן). באותה שנה יצא גם אלבום הבכורה של להקת "פאניק אנסמבל". עוד ב-2008 הקליטה קראוס את שיר הנושא של סדרת הטלוויזיה "על קצות האצבעות" - "מה שאני לא יודעת". במקביל לפעילותה בהרכבים השונים וכזמרת ליווי, עבדה קראוס על אלבום סולו. האלבום ראה אור בשנת 2010 בהוצאת חברת "היי פידליטי", ונקרא "Boutique" (בוטיק). כל שירי האלבום הם באנגלית, למעט שיר אחד בעברית בשם "אהובי הקטן". את רוב שירי האלבום כתבה קראוס לבדה והלחינה יחד עם המוזיקאי בן הנדלר. בחלק מהשירים השתתפה בכתיבה נועה גולנדסקי. את האלבום הפיק ועיבד מוזיקלית דניאל קורן. עוד בשנת 2010 השתתפה קראוס באלבומו של צח דרורי "כיוון הרוח", שבו שרה סולו את השיר "אי שם" והשתתפה בקולות רקע במספר שירים נוספים. משנת 2018 משתתפת קראוס במופע מחווה ל"חלונות הגבוהים" יחד עם אסף אמדורסקי ושלומי שבן. ב-2019 הועלה בתיאטרון הקאמרי המחזה "מיזרי" שבפס הקול שלו שרה קראוס. באותה שנה הופיעה במסגרת פסטיבל "יערות מנשה" לצד מירב הלינגר, אסף אמדורסקי, ספיר וולך, אביגיל קובארי, אלה רונן, גיל בר הדס, פלורה ואחרים. בשנת 2021 השתתפה בסדרה "הד קולך" בכאן 11 כששרה דואט בשיר "בין כוכבים אתה אולי צודק". בשנה זו הוציאה גם את אלבומה השני "אחד חורף". קראוס היא אחייניתו של הזמר והיוצר, שמוליק קראוס. מדיה וקבצים בנושא יעל קראוס בוויקישיתוף יעל קראוס, ברשת החברתית פייסבוק יעל קראוס, ברשת החברתית אקס (טוויטר) יעל קראוס, באתר ספוטיפיי יעל קראוס, באתר Last.fm (באנגלית) יעל קראוס, באתר AllMusic (באנגלית) יעל קראוס, באתר MusicBrainz (באנגלית) יעל קראוס, באתר Discogs (באנגלית) יעל קראוס, דף שער בספרייה הלאומית יעל קראוס, באתר בנדקמפ יעל קראוס, באתר MOOMA (בארכיון האינטרנט) יעל קראוס באתר קיוב יוני בינרט, בגוף ראשון: ראיון עם יעל קראוס, באתר nrg‏, 23 ביולי 2010 דודי פטימר, ‏יעל קראוס: "מראה ומשמרת את הצד הטוב בגנים המוזיקליים מצד דודי שמוליק", באתר מעריב אונליין, 26 באוקטובר 2018 לילית וגנר, "אני גאה להיות קראוס", באתר "ידיעות אחרונות", 3 באפריל 2019 אתר אינפקציה פסטיבל יערות מנשה, 2019